**EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA ŠKOLSKU GODINU 2020./2021. ZA UČENIKE I RODITELJE**

Ove epidemiološke mjere vrijede za učenike, djelatnike i roditelje za vrijeme nastave u školi od 7. rujna 2020. godine. Mjere su izrađene prema uputama Hrvatskog zavoda za javno zdravstvo.

**OBVEZE RODITELJA/UČENIKA PRIJE DOLASKA U ŠKOLU**

**Roditelji/skrbnici imaju obavezu izmjeriti tjelesnu temperaturu djetetu svaki dan prije dolaska u školu** te u slučaju povišene tjelesne temperature ne smiju dovoditi dijete u školu, već se javljaju telefonom izabranom pedijatru/liječniku obiteljske medicine radi odluke o testiranju i liječenju djeteta te su o tome dužni obavijestiti ravnateljicu škole. Učenici viših razreda mogu sami izmjeriti temperaturu.

**DOLAZAK UČENIKA I RODITELJA U ŠKOLU**

Djeca u školu dolaze sama, organiziranim prijevozom ili u pratnji roditelja na način kako bi dolazila i da nema epidemije.

Dijete u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo s COVID-19. Ako iste simptome ili mjeru samoizolacije ima dijete/učenik ili ako je zaraženo virusom COVID-19, ne smije dolaziti u školu.

Roditelji/skrbnici koji dovode i odvode djecu u školu to čine na način da ne ulaze u školu, već dolaze do ulaza u školsko dvorište pri čemu zadržavaju distancu od najmanje 1,5 metra u odnosu na druge roditelje/skrbnike i djecu. Roditelji i djeca iz istog kućanstva ne moraju držati distancu.

**Učenici ulaze u školu prema unaprijed utvrđenom rasporedu ulaska po razredima i samo u vrijeme koje je utvrđeno za ulazak njihovog razreda, zato učenici dolaze najranije 15 minuta prije početka nastave.** Ulazak učenika u školu i odlazak do učionice nadziru dežurni učitelji, tj. učitelji koji održavaju prve satove. **Učenicima se na ulazu u školu mjeri temperatura, dezinficiraju ruke, prolaze kroz dezinfekcijsku barijeru za obuću te se odmah upućuju prema svojim garderobama gdje se preobuvaju i odlažu obuću i jakne.** **Nakon toga odlaze u učionice, a prije smještaja peru ruke sapunom i vodom** što nadgledajurazredni/predmetni učitelji. **Raspored sjedenja u učionici učenici ne mogu mijenjati.**

**BORAVAK UČENIKA U ŠKOLI**

**Učenici bi trebali, što je više moguće, održavati fizičku udaljenost od druge djece i odraslih (preporučeno 1,5 m).**

**Tijekom boravka u školi učenik isključivo boravi u svojoj odgojno-obrazovnoj skupini (razredu) i ne miješa se s djecom iz drugih odgojno-obrazovnih skupina.**

**Učenik prostoriju u kojoj boravi njegova odgojno-obrazovna skupina smije napustiti samo u slučaju odlaska na toalet, na jelo** ili zajedničkog izlaska cijelog razreda u dvorište škole radi aktivnosti na otvorenom, i to isključivo na način da se ne miješa s učenicima iz drugih razreda.

Prilikom prolaska kroz zajedničke prostorije (hodnik/hol/toaleti/dvorana/knjižnica) učenici su dužni prolazak skratiti na minimum, **nepotrebno ne dodirivati površine ili predmete i kretati se po unaprijed utvrđenoj ruti kretanja.**

**Djeca trebaju redovito i pravilno prati ruke prije ulaska u svoju učionicu, prije konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo. Nakon pranja ruku vodom i sapunom ruke treba osušiti papirnatim ručnikom za jednokratnu upotrebu koji se nakon korištena baca u koš za otpatke.** Učenici viših razreda mogu u svojoj učionici, po potrebi, koristiti i sredstvo za dezinfekciju ruku koje će se nalaziti u svakoj učionici te u zajedničkim prostorijama.

Djecu treba poticati da, kada kašlju i kišu, prekriju usta i nos laktom ili papirnatom maramicom koju poslije trebaju odbaciti u koš za otpad te oprati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.

Preporuča se i potiče djecu da ne dodiruju usta, nos, oči i lice kao i da ne stavljaju ruke i predmete u usta. Djeca ne bi trebala dijeliti čaše, šalice, drugo posuđe i pribor za jelo s drugom djecom. Svako dijete samo postupa sa svojom odjećom i obućom, školskim priborom, torbama i knjigama te ih ne dijeli s ostalom djecom i ne dodiruje i ne uzima stvari druge djece.

**Učenici nižih razreda ne nose zaštitne maske, osim učenika putnika u autobusu. Učenici viših razreda maske nose po hodnicima te tijekom boravka u zajedničkim prostorijama i u učionici informatike.**

Užinu/jelo učenici će konzumirati u blagovaonici, prema unaprijed utvrđenom rasporedu.

**ORGANIZACIJA NASTAVE U ŠKOLI**

Nastava u školi organizira se za sve učenike od 1. do 8. razreda u dvije smjene i sva djeca obvezna su je pohađati. Za učenike 3. i 4. razreda nastava počinje u 7:30, za učenike 1. i 2. razreda u 8:00 sati, a za učenike 5. – 8. razreda u 12:15.

**Tijekom nastave učenici jedne obrazovne skupine ne miješaju se s učenicima druge obrazovne skupine.**

**Nastava TZK-e odvija se, kad god je to moguće, u vanjskim prostorima**, odnosno u školskom dvorištu ispred škole i iza škole na sportskim terenima i to na način da ne dolazi do spajanja ili kontakta razrednih odjeljenja niti u dvorani niti u vanjskom prostoru. Kod održavanja nastave u zatvorenom prostoru primjenjuju se *Preporuke za treninge i športsko-rekreativne aktivnosti u zatvorenim športskim objektima*.

**Korištenje školske knjižnice bit će utvrđeno posebnim rasporedom**, kako ne bi došlo do kontakta i miješanja razrednih odjela, te uz primjenu *Smjernica za rad školskih knjižnica u uvjetima bolesti COVID-19.*

Odmori se organiziraju u različito vrijeme, po potrebi, **školsko zvono se ukida, a nastava i nastavni satovi odvijat će se na način da učenici ne bi došli u kontakt s učenicima drugih razrednih odjela. Učenici se kreću izvan učionice samo ako je to nužno.** Početak i završetak nastave i odmora, raspored ulaska i izlaska razreda iz škole, raspored prehrane i ostalih aktivnosti uređuju se posebnim protokolom, o čemu će učenici i roditelji biti informirani prvog dana nastave.

**ODLAZAK IZ ŠKOLE**

Odlazak učenika iz škole odvija se prema utvrđenom protokolu za izlazak svakog pojedinog razreda i to na način da ne dolazi do kontakta između djece različitih razreda.

Nakon preobuvanja djeca se bez zadržavanja upućuju prema izlasku iz škole. Izlazak učenika iz škole nadgleda učitelj koji s njima održavao zadnji školski sat, te vodi brigu o održavanju distance i pridržavanju svih ostalih mjera kod izlaska učenika iz škole.

**PRIJEVOZ UČENIKA**

1. Učenici koji na nastavu dolaze organiziranim prijevozom dužni su se u autobusu pridržavati mjera propisanih za javni prijevoz.

**2. Učenici su kod ulaska u autobus, tijekom vožnje i kod izlaska autobusa dužni održavati fizičku distancu i nositi masku.**

3. Učenici se tijekom vožnje organiziranim prijevozom grupiraju prema razrednim odjelima na način da se izbjegava miješanje učenika različitih razrednih odjela. Djeca iz istog kućanstva ne moraju držati distancu.

**POSTUPANJE U SLUČAJU SUMNJE U ZARAZU KOD DJETETA**

1. Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) dijete/učenik ostaje kod kuće i javlja se najprije telefonom izabranom liječniku obiteljske medicine koji odlučuje o testiranju. **O tome roditelj telefonom mora obavijestiti školu.**

2. Ako djeca razviju simptome COVID-19 tijekom boravka u ustanovi, učitelj odmah obavještava roditelje, koji u najkraćem mogućem roku trebaju doći po dijete. Do dolaska roditelja dijete se izolira u prikladnoj prostoriji (portirnici škole). Odmah po utvrđivanju simptoma djetetu je potrebno osigurati masku za lice, a učitelju koji prati dijete do prostorije za izolaciju i boravi s njime treba osigurati vizir, masku i jednokratnu pregaču. Po odlasku djeteta dezinficira se prostorija u kojoj je dijete bilo izolirano. Poseban prostor za izolaciju, djelatnike koji su zaduženi za brigu o bolesnom djetetu do dolaska roditelja i poseban protokol propisuje se mjerama za djelatnike škole.

3. Ravnatelj nadležnom epidemiologu/školskom liječniku javlja svako grupiranje osoba sa sumnjom na COVID-19 i svaku pojedinačnu infekciju koju roditelj ili djelatnik moraju najhitnije prijaviti ravnatelju.

4. Kod pojedinačnog slučaja pojave simptoma koji mogu upućivati na zarazu COVID-19, razredni odjel u pravilu nastavlja dalje s radom, dok se kod prijavljenog grupiranja osoba sa znakovima bolesti postupa sukladno mišljenju liječnika.

5. Kad se kod djeteta/učenika utvrdi zaraza COVID-19, postupa se sukladno odluci nadležnog epidemiologa. Za sve osobe kod koji se utvrdi da su bile u bliskom kontaktu sa zaraženom osobom u vrijeme kad je osoba mogla biti zarazna izriče se mjera samoizolacije.